ເຮືອ​ພວກ​ຍົກ​ຍ້າຍ​ຖິ່ນ​ຖານ ​ຫຼົ້ມຢູ່ນອກ​ຝັ່ງ​ຕູ​ນີ​ເຊຍ ເຮັດ​ໃຫ້ 83 ຄົນ ເສຍ​ຊີ​ວິດ
ພວກ​ທີ່​ລອດ​ຊີ​ວິດ​ມາ​ໄດ້ ກ່າວ​ວ່າ ເຂົາ​ເຈົ້າ​ໄດ້​ເກາະ​ຢູ່​ກັບ​ໄມ້ ໃນ​ທະ​ເລ​ເມ​ດີ​ແຕ​ເຣ​ນຽນ ເປັນ​ເວ​ລາ 2 ມື້ ກ່ອນ​ທີ່​ຈະ​ຖືກ​ຊ່ວຍ​ ໂດຍ​ພວກ​ກູ້​ໄພ.
ພວກຍົກຍ້າຍຖິ່ນຖານຊາວອາຟຣິກາ 83 ຄົນ ໄດ້ຈົມນ້ຳຕາຍ ແລະມີແຕ່ 3 ຄົນເທົ່ານັ້ນ ລອດຊີວິດມາໄດ້ ເວລາເຮືອເຂົາເຈົ້າຫຼົ້ມເມື່ອສອງມື້ກ່ອນ ຢູ່ນອກແຄມຝັ່ງຂອງປະເທດຕູນີເຊຍ ອີງຕາມລາຍງານຂອງໜ່ວຍຍາມຝັ່ງ ເຮືອລຳດັ່ງກ່າວໄດ້ຫຼົ້ມຢູ່ທະເລເມດີແຕເຣນຽນເມື່ອສອງມື້ກ່ອນ ບໍ່ເທົ່າໃດຊົ່ວໂມງລຸນຫຼັງເລີ້ມອອກເດີນທາງຈາກເມືອງທ່າຊູວາຣາ ໃນປະເທດລີເບຍ ຊາວປະມົງໄດ້ພົບ 4 ຄົນລອຍຢູ່ກັບແຜ່ນໄມ້ສອງທ່ອນແລະກໍໄດ້ແຈ້ງໃຫ້ເຈົ້າໜ້າທີ່ຕູນີເຊຍຊາບ ນຶ່ງໃນຜູ້ທີ່ລອດຊີວິດ ໄດ້ຕາຍໃນເວລາຕໍ່ມາ ຢູ່ທີ່ໂຮງໝໍ ອົງການກາແດງກ່າວວ່າ ເຮືອລຳດັ່ງກ່າວບັນທຸກຜູ້ຄົນຫຼາຍເກີນໄປ ນຶ່ງໃນຜູ້ທີ່ລອດຊີວິດມາໄດ້ກ່າວວ່າ ນ້ຳໄດ້ເລີ້ມໄຫຼເຂົ້າເຮືອ ໃນຂະນະທີ່ພວກຍົກຍ້າຍຖິ່ນຖານຍັງຫຼຽວເຫັນແສງໄຟຈາກແຄມຝັ່ງຢູ່ ໂທລະສັບຂໍການຊ່ວຍເຫຼືອສຸກເສີນ ບໍ່ໄດ້ຮັບການເອົາຫົວຊາ ຍ້ອນຜູ້ໂທລະສັບໄປນັ້ນບໍ່ສາມາດແຈ້ງໃຫ້ພວກກູ້ໄພລີເບຍຮູ້ວ່າ ເຮືອເຂົາເຈົ້າຢູ່ບ່ອນໃດແທ້ ຜູ້ລອດຊີວິດຄົນນີ້ແລະອີກ 3 ຄົນ ໄດ້ລອຍຢູ່ໃນນ້ຳ ເປັນເວລາ 2 ມື້ ກ່ອນທີ່ຊາວປະມົງມາພໍ້ເຂົາເຈົ້າ ເຮືອລຳນີ້ໄດ້ຫຼົ້ມໃນມື້ດຽວກັນກັບທີ່ມີການໂຈມຕີທາງອາກາດຕໍ່ສູນຂອງພວກຍົກຍ້າຍຖິ່ນຖານ ຢູ່ນອກນະຄອນຫຼວງຕຣີໂປລີ ທີ່ເຮັດໃຫ້ບໍ່ຕ່ຳກວ່າ 44 ຄົນເສຍຊີວິດ ເຈົ້າໜ້າທີ່ລີເບຍໄດ້ປະຕິເສດຢ່າງແຂງຂັນຕໍ່ລາຍງານອົງການສະຫະປະຊາຊາດທີ່ວ່າ ໜ່ວຍຍາມຝັ່ງລີເບຍໄດ້ຍິງປືນໃສ່ພວກຍົກຍ້າຍຖິ່ນຖານ ເວລາພວກເຂົາເຈົ້າພະຍາຍາມທີ່ຈະລອຍໜີ ອົງການສະຫະປະຊາຊາດແລະບັນດາກຸ່ມປົກປ້ອງສິດທິມະນຸດ ໄດ້ປະນາມການປະຕິບັດຕໍ່ພວກຍົກຍ້າຍຖິ່ນຖານ ຊຶ່ງສ່ວນໃຫຍ່ເປັນຊາວອາຟຣິກາທີ່ພະຍາຍາມຫຼົບໜີຄວາມທຸກຍາກແລະຄວາມຮຸນແຮງ ຈາກປະເທດລີເບຍໄປສູ່ຢູໂຣບ ຫຼາຍໆຄົນທີ່ໄດ້ຮັບການຊ່ວຍເຫຼືອໃນທະເລ ຖືກສົ່ງກັບຄືນໄປຍັງລີເບຍແລະໃຫ້ໄປຢູ່ຕາມສູນຄຸມຂັງຕ່າງໆທີ່ທຸກຍາກນັ້ນ ເຮືອກູ້ໄພເອກກະຊົນ ທີ່ປະຕິບັດງານໂດຍອົງການການກຸສົນຕ່າງໆ ໄດ້ຖືກພົບເຫັນວ່າ ເມືອງທ່າຫຼາຍແຫ່ງໃນຢູໂຣບບໍ່ຍິນດີຕ້ອນຮັບເຂົາເຈົ້າ